Дзяржаўная ўстанова адукацыі

“Паставіцкая сярэдняя школа”

**Завочная экскурсія**

**“Вандруем па Мінскай вобласці”**

(Слуцкі і Валожынскі раёны)

Дражына Алена Рыгораўна,

класны кіраўнік 6 класа

аг. Паставічы, 2020

**Завочная экскурсія “Вандруем па Мінскай вобласці” (Слуцкі і Валожынскі раёны)**

**Мэта:** знаёмства з рэгіёнамі Міншчыны, пашырэнне ведаў аб роднай краіне.

**Задачы:** пазнаёміцца з раёнамі Мінскай вобласці (Слуцкім, Валожынскім), з іх гісторыяй, знакамітымі месцамі, асаблівасцямі развіцця; пашыраць веды вучняў аб роднай краіне, развіваць мову дзяцей, цікавасць да вывучэння сваёй радзімы; фарміраваць у навуэнцаў актыўную грамадзянскую пазіцыю, разуменне адказнасці за будучае сваёй краіны; выхоўваць любоў да роднай Беларусі.

**Абсталяванне:** запісы на дошцы, прэзентацыя, відэаролікі, карта Беларусі.

**Ход мерапрыемства**

**1.Арганізацыйны пачатак**

**2.Паведамленне тэмы і задач мерапрыемства**

Добры дзень, мае шаноўныя сябры!  Рада вітаць вас на нашай сустрэчы. Каб мацней любіць сваю Радзіму, трэба аб ёй ведаць як мага больш. У гэтым нам дапамагаюць кнігі, фільмы, экскурсіі. На вялікі жаль у такі складаны час, час пандэміі магчымасці наведаць тыя або іншыя мясціны ў нас няма, але мы можам адправіцца ў завочнае падарожжа па іх.

Адправімся мы з вамі у Мінскую вобласць. **(сл.1)**

-Ці ведаеце вы, дзе размешчана Мінская вобласць? Якія раённыя цэнтры ў яе ўваходзяць?

-У якіх з гэтых гарадоў вы пабывалі?

**3.Асноўная частка**

**3.1. Гістарычная даведка**

Паслухаем гістарычную даведку аб Мінскай вобласці.

**Вучань 1.** Мінская вобласць знаходзіцца ў цэнтры Беларусі. **(Сл.2)** Гэта самая вялікая па плошчы і колькасці насельніцтва вобласць і адзіная, якая не мае меж з замежнымі краінамі. Тэрыторыя выцягнута ў напрамку з поўначы на поўдзень.

У складзе вобласці 24 гарады (Мінск, Барысаў, Салігорск, Маладзечна, Жодзіна, Слуцк, Дзяржынск, Вілека, Мар’іна Горка, Стоўбцы, Смалявічы, Фаніпаль, Нясвіж, Заслаўе, Лагойск, Беразіно, Клецк, Любань, Старыя Дарогі, Валожын, Узда, Чэрвень, Капыль, Крупкі, Мядзель) і 19 пасёлкаў, 5,2 тыс. сельскіх населеных пунктаў.

**3.2. Умовы завочнай экскурсіі**

Падарожнічаць мы будзем не па ўсіх гарадах, а толькі па Слуцку і Валожыну.

-Што вам вядома пра іх? Ці наведвалі вы гэтыя гарады?

Ну, тады пачынаем.

**3.3. З гісторыі Слуцка**

З легендаў старажытная зямля,  
 Дзе Случ блакітнавокая віецца.  
 Калі сюды вяртаешся здаля,  
 У хваляванні доўга б’ецца сэрца.

-Пра які горад ідзе размова? **(Сл. 3)**

Калі свядомыя людзі гавораць пра Случчыну, то звычайна маюць на ўвазе нешта большае, чым сучасная тэрыторыя Слуцкага раёна. Але Случчына — не толькі назва вялікага рэгіёна. Гэта, бясспрэчна, гістарычная, эканамічная, моўная і культурная з’ява на Беларусі. Аб ёй мы і паспрабуем распавесці ў шырокім сэнсе слова.

**Вучань 2. (Сл. 4)**Тэрыторыя Случчыны пачынае складацца яшчэ з часоў Турава-Пінскага княства. У канцы XII стагоддзя (у 1116 годзе ўпершыню ўпамінаецца ў “Аповесці мінылых гадоў”) ад яго адасабляецца Слуцкае княства. У наступным стагоддзі яно становіцца ўдзельным уладаннем літоўскай вялікакняжацкай дынастыіі Гедымінавічаў. Нашчадкі Уладзіміра Альгердавіча - князі Алелькавічы — валодалі княствам да 1612 года. На падставе граматы вялікага літоўскага князя Аляксандра (1499), дзе пералічаны найбольш буйныя населенные пункты, можна зрабіць выснову, што ў Слуцкае княства ўваходзілі тэрыторыі сучасных Слуцкага, Капыльскага, Салігорскага, Любанскага, Старадарожскага, частак Уздзенскага, Глускага, Петрыкаўскага і Жыткавіцкага раёнаў.

**Вучань 3.** Большая частка павета заставалася ва ўладаннях Радзівілаў, якім Слуцкае княства належыла з 1612 года. Са студзеня 1793 года Слуцк і яго павятовыя землі сталі часткай Расійскай імперыі, а Слуцк ператварыўся ў павятовы цэнтр Мінскай губерніі.

Слуцкія землі былі неаднолькавыя па сваёй урадлівасці, але яны заўсёды лічыліся багатым краем. Случчына мела не толькі значны зямельны і людскі рэсурс: у яе жыцці велізарную ролю адыгрывалі рамёслы і гандаль.

Як адзначае беларускі гісторык Анатоль Грыцкевіч, Слуцк быў цэнтрам вялікай латыфундыі, куды звозіліся сельскагаспадарчыя прадукты і вырабы рамеснікаў з усяго княства. Паспяховаму развіццю цесных сувязей паміж часткамі Слуцкага княства садзейнічалі рэгулярныя ярмаркі ў Слуцку. Сюды свае тавары прывозілі таксама купцы з Мінска, Гродна, Магілёва, Брэста, Вільно. Нярэдкімі гасцямі былі і іншаземныя гандляры.

**3.3. Сем цудаў Случчыны**

У далёкай старажытнасці людзі налічвалі сем цудаў свету. Яны і цяпер усім добра вядомы. Але чалавецтва было заўсёды багатае на вялікіх   
і таленавітых асоб, якія апярэджвалі свой час.  
Жылі такія  творцы і на Случчыне.  Яны пакінулі пасля сябе спадчыну, якая пераканаўча сведчыць – случчане сказалі сваё слова ў гісторыі і мы, іх нашчадкі , можам смела глядзець у будучыню.

Сімваламі горада, якія больш за ўсё адлюстроўваюць багатую і слаўную мінуўшчыну Слуцка, сталі…   
**Вучань 4. Свята-Міхайлаўскі сабор (Сл.5 )**  
Свята-Міхайлаўскі сабор - выдатны помнік драўлянага дойлідства. Пачатак яго існавання народнае паданне адносіла да XIII ст. Дакладная дата, адзначаная ў дакументах нясвіжскага архіва Радзівілаў, адносіцца да 1392  года.    
Асноўная частка храма пабудавана ў другой палове ХYІІІ стагоддзя, званніца – пазней.   
Сёння  Свята-Міхайлаўскі сабор – цэнтр праваслаўнага жыцця Случчыны, помнік архітэктуры, які ахоўваецца дзяржавай.   
На тэрыторыі ўзведзены мураваныя капліца - іконная лаўка і духоўна-асветніцкі і адміністрацыйны цэнтр. Арганізаваны царкоўны хор, працуе бібліятэка, праводзяцца заняткі дзіцячай нядзельнай школы.  
**Вучань 5. Помнік Сафіі Слуцкай (Сл.6)**  
Святая Сафія Слуцкая (1 мая 1585  года – 1 красавіка  1612 года)  - апошняя прадстаўніца роду слуцкіх князёў Алелькавічаў. У замужжы за нясвіжскім князем кальвіністам Янушам Радзівілам засталася праваслаўнай. Дзякуючы Сафіі  Юр’еўне, Слуцкае княства ў часы царкоўнай уніі захавала вернасць праваслаўю.   
1 красавіка – Дзень памяці Святой Сафіі Слуцкай.   
Помнік ёй ў Слуцку адкрыты 24 верасня 2000 года. Аўтары помніка – скульптар Міхаіл Інькоў, архітэктар Мікалай Лук’янчык.   
Нібы жывая, стаіць Сафія, асяняючы крыжам свой горад, там, дзе калісьці быў бераг Случы…  
**Вучань 6. Слуцкі пояс (Сл.7)**  
Слуцкія паясы – непаўторныя творы беларускага дэкаратыўна-прыкладнога мастацтва. Іх вытворчасць была налажана на слуцкай мануфактуры шаўковых паясоў, заснаванай князем Міхаілам Казімірам Радзівілам у канцы 30-х гадоў  XYIII стагоддзя.    
Паясы былі папулярнымі ў шляхты  Рэчы Паспалітай, рускага дваранства, украінскай старшыны.  
Слава слуцкіх паясоў намнога перажыла перыяд іх вытворчасці і практычнага выкарыстання, дайшла да нашых дзён і сягае ў неабсяжную будучыню.   
**Вучань 7. Гімназія №1 (Сл.8)**  
Сваю радаслоўную старэйшая школа Беларусі  вядзе з 1617 года, калі 20 мая слуцкі князь Януш Радзівіл выдаў грамату аб заснаванні евангелісцкага храма і «вучылішча для навучання хрысціянскага юнацтва». Па завяшчанню Януша Радзівіла яго брат Хрыстафор спецыяльнай граматай абвясціў аб адкрыцці на базе вучылішча кальвінісцкай гімназіі, фундаментальны будынак для якой быў пабудаваны ў 1630 годзе.  
На працягу амаль чатырох стагоддзяў гімназія дала Бацькаўшчыне столькі  гучных  імён, якія праславілі яе. Сярод іх:  
Ян Андрэй Белабоцкі – філосаф, паэт   
Ілля Капіевіч– асветнік і кнігавыдавец  
Кандрат Карсалін – мастак  
Вітольд Цяраскі – астраном,   
дырэктар Маскоўскай абсерваторыі  
Альгерд Абуховіч – пісьменнік, перакладчык  
Язэп Дыла – пісьменнік  
Алесь Вечар – акадэмік АН БССР, паэт  
Мікола Лобан – пісьменнік і мовазнаўца  
Сямён Козберг - доктар тэхнічных навук, лаўрэат Ленінскай прэміі, спецыяліст у галіне авіяцыйных і ракетных  рухавікоў.  
**Вучань 8. Краязнаўчы музей (Сл.9)**  
«Гісторыка-культурная каштоўнасць. Дом дваранскага сходу ХІХ стагоддзя. Прычыненне шкоды караецца па закону». Такія словы ўтрымлівае шыльда на краязнаўчым музеі ў Слуцку, будынак якога – адзін з самых старадаўніх у горадзе.   
Часам пабудовы дома дваранскага сходу па адных крыніцах лічыцца пачатак XIX cт., па іншых - канец XYIII ст. Узводзіўся ён спачатку як панскі асабняк, аднак быў перададзены гораду і стаў домам дваранскага сходу. Краязнаўчы музей размяшчаецца ў будынку з 1966 года. Помнік архітэктуры класіцызму.  
**Вучань 9. Евангелле (Сл. 10)**  
Слуцкае Евангелле – рукапісная кніга, унікальны рукапісны помнік ХYI стагоддзя, які ўласнаручна перапісаў князь Юрый ІІІ Юр’евіч Алелькавіч. Яго праца ў якасці перапісчыка кнігі – выключная з’ява ў гісторыі Беларусі. Няма іншых прыкладаў, каб кнігу перапісаў чалавек не духоўнага звання, прадстаўнік вядомага магнацкага роду. Евангелле напісана на царкоўнаславянскай мове на 263 старонках. Доўгі час рукапісны помнік лічыўся незваротна згубленым. І толькі ў 2003 годзе Евангелле зноў заняло сваё пачэснае месца сярод праваслаўных святынь беларускага народа.  
З благаславення Мітрапаліта Мінскага і Слуцкага Філарэта, Патрыяршага Экзарха ўсяе Беларусі ў Слуцкім краязнаўчым музеі 22-24 мая 2009 года экспанаваўся ўнікальны рукапісны помнік XYI стагоддзя – Слуцкае Евангелле.   
**Вучань 10. Мемарыяльны комплекс (Сл.11)**  
Мемарыяльны комплекс у памяць пра савецкіх воінаў, партызан, ваеннапалонных і мірных жыхароў, якія загінулі ў час Вялікай Айчыннай вайны, узведзены ў Слуцку на вуліцы 14-ці Партызан у 1975 годзе. Скульптар мемарыяла – Канстанцін Сарока, архітэктар – Уладзімір Кузьменка.  
Комплекс уключае тры брацкія магілы, скульптуру воіна, манументальную браму, кампазіцыю Вечнага агню. У брацкіх магілах пахаваны каля 14 тысяч чалавек – воіны Чырвонай  Арміі,  партызаны, мірныя жыхары, ваеннапалонныя слуцкага канцэнтрацыйнага лагера, якія загінулі ў час Вялікай Айчыннай вайны.

**3.4. Відэападарожжа (Сл.12)**

Гісторыя Слуцка непарыўна звязана з гісторыяй беларускага народа на розных этапах яго развіцця. У розныя часы тут княжылі: унук вялікага князя Уладзіміра Манамаха – Уладзімір Мсціслававіч, Рурыкавічы, Алелькавічы, Радзівілы. Жыхары Случчыны беражна захоўваць традыцыі сваіх продкаў. Які ён – сучасны Слуцк? Прапаную вам відэападарожжа па Слуцку.

**3.5 Віктарына**

-У якім годзе ўпершыню ўпамінаецца Слуцк? *(1116 год)*

- Назавіце геральдычны сімвал Слуцка, нададзены гораду каралём польскім і вялікім князем літоўскім Янам Казімірам 27 жніўня 1652: «У блакітным полі сярэбраны конь з крыламі; на чырвонай гуньцы пад княжай каронай манаграма R[adivil]D[ux]».*(Герб)*

-Аб чым ідзе гаворка ў вершы М. Багдановіча:

…І тчэ забыўшыся рука замест пярсіцкага узору

Цвяток радзімы васілька.

*(Слуцкі пояс, 1758 год)*

- Хто заснаваў у Слуцку адзін з першых прафесійных тэатраў на Беларусі? *(Слуцкі князь Геранім Фларыян Радзівіл, 1751 год)*

-Як звалі княгіню, якая пасля гібелі мужа князя Сямёна Алелькавіча  ўзначаліла ў 1505 годзе абарону горада Слуцка ад нападаў войск крымскіх татараў на землі Вялікага княства Літоўскага?*(Княгіня Анастасія Іванаўна Мсціслаўская-Алелькавіч. Яе мы ведаем як Анастасію Слуцкую, 1473 – 1524 – гады жыцця і дзейнасці)*

-Яна шмат займалася дабрачыннасцю (благотворительностью). У 1848 г. хросны ход з мошчамі гэтай святой выратаваў горад ад халеры. Просты праваслаўны люд стагоддзямі захоўвае паданні аб яе заступніцтве. Так, згодна з яе прароцтва ў Слуцку, на юрьеўскай вуліцы не здарылася ніводнага пажару. Калі былі адчыненыя нятленныя мошчы святой, то хросны ход з імі не раз ратаваў горад ад эпідэмій і іншых бедстваў. Настаўнікам Слуцкай Духоўнай семінарыі, іераманахам Маркіянам, у 18-тым стагоддзі, пра яе была складзена кніга. ( *Сафія Юр’еўна Алелькавіч- Радзівіл Святая Сафія Слуцкая)*

-У склад якой вобласці ўваходзіць г.Слуцк*? (Мінская вобласць)*

**3.6. Гісторычныя звесткі пра Валожын**

Калі пра Слуцк, Слуцкі раён нам нешта вядома, то пра гэты раён мы амаль нічога не ведаем.

**Вало́жын**— горад у [Мінскай вобласці](https://be.wikipedia.org/wiki/%D0%9C%D1%96%D0%BD%D1%81%D0%BA%D0%B0%D1%8F_%D0%B2%D0%BE%D0%B1%D0%BB%D0%B0%D1%81%D1%86%D1%8C) [Беларусі](https://be.wikipedia.org/wiki/%D0%91%D0%B5%D0%BB%D0%B0%D1%80%D1%83%D1%81%D1%8C), адміністрацыйны цэнтр [Валожынскага раёна](https://be.wikipedia.org/wiki/%D0%92%D0%B0%D0%BB%D0%BE%D0%B6%D1%8B%D0%BD%D1%81%D0%BA%D1%96_%D1%80%D0%B0%D1%91%D0%BD" \o "Валожынскі раён), на [рацэ Валожынцы](https://be.wikipedia.org/wiki/%D0%A0%D0%B0%D0%BA%D0%B0_%D0%92%D0%B0%D0%BB%D0%BE%D0%B6%D1%8B%D0%BD%D0%BA%D0%B0). За 76 км ад [Мінска](https://be.wikipedia.org/wiki/%D0%9C%D1%96%D0%BD%D1%81%D0%BA). **(Сл.13)**

Упершыню пэўна згадваецца як "двор" Валожын адкуль 16.12.1431 года вял.кн. [Свідрыгайла](https://be.wikipedia.org/wiki/%D0%A1%D0%B2%D1%96%D0%B4%D1%80%D1%8B%D0%B3%D0%B0%D0%B9%D0%BB%D0%B0" \o "Свідрыгайла) пісаў ліст да лівонскага ландмайстра Тэўтонскага ордэна. З 1551 года — мястэчка. У розныя часы знаходзіўся ва ўласнасці розных князёў: Радзівілаў,Чартарыйскіх,Тышкевічаў.

**3.7.Знакамітыя мясціны. Відэападарожжа**

На прасторах інтэрнэту можна адшукаць многа матэрыялу пра Валожын. Давайце пазнаёмімся з адным з іх. Сачыце ўважліва, таму што пасля прагляду роліка, я вам буду задаваць пытанні. **(Сл.14 )**

**3.8. Віктарына “Хто быў уважлівым?”**

-Дзе размешчаны Валожын? (76 км. ад Мінска)

-З імёнамі якіх літаратурных дзеячаў звязаны Валожынскі раён? (Канстанцыя Буйло, В.Дунін-Марцінкевіч, Сымон Будны)

-Якая вёска з’яўляецца радзімай аднаго з прэзідэнтаў Ізраіля? (в.Вішнева)

-Назавіце найбольш вядомыя пасёлкі гарадскога тыпу, якія ўваходзяць у Валожынскі раён. (Івянец, Ракаў)

-Які прыродны запаведнік знаходзіцца на Валожыншчыне? (Налібокская пушча)

**4. Падвядзенне вынікаў. Рэфлексія**

Шкада, што мы не можам зараз наведаць гэтыя гарады і іншыя, але спадзяюся, што яны вас зацікавілі. Можа быць калі-небудзь вы трапіце ў іх, пройдзеце па вуліцах Слуцка і Валожына, пазнаёміцеся ўвачавідкі з іх славутымі мясцінамі, захопіцеся іх прыгажосцю.

-А навошта нам з вамі знаёміцца з іншымі гарадамі і іх гісторыяй?

-Якія гарады вы яшчэ б наведалі?

-Што вы запомнілі аб Слуцку?

-Чым можа зацікавіць Валожын?

-Які настрой у вас пераважаў?

-Ці давадаліся вы аб нечым новым?

-Вандруйце, падарожнічайце, вывучайце гісторыю свайго краю!